《白云庵》
宋代·郑玠

罗浮山头老松树，中夜长吟送风雨。
病夫幽独枕书眠，静听松声默无语。
壁间画像对书灯，耿耿残油下饥鼠。
梦觉跏趺不成寐，要伴禅和听二鼓。

作者简介：郑玠，字太玉，浈阳（今广东英德县东）人。理宗嘉熙初以上舍对策，极言天下事。官潮阳尉。淳祐四年（一二四四）知博罗县。擢太府寺丞。明崇祯《博罗县志》卷二有传。今录诗七首。